CELEX: 32018R1992
Language: sl
Date: 2018-12-14 00:00:00
Title: Izvedbena uredba Komisije (EU) 2018/1992 z dne 14. decembra 2018 o spremembi Izvedbene uredbe (EU) št. 1191/2014 glede poročanja podatkov iz člena 19 Uredbe (EU) št. 517/2014 v zvezi s fluoriranimi ogljikovodiki, danimi na trg Združenega kraljestva in trg Unije 27 držav članic

17.12.2018   
               
               
                  SL
               
               
                  Uradni list Evropske unije
               
               
                  L 320/25
               
            
         IZVEDBENA UREDBA KOMISIJE (EU) 2018/1992
         z dne 14. decembra 2018
         o spremembi Izvedbene uredbe (EU) št. 1191/2014 glede poročanja podatkov iz člena 19 Uredbe (EU) št. 517/2014 v zvezi s fluoriranimi ogljikovodiki, danimi na trg Združenega kraljestva in trg Unije 27 držav članic
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (1) ter zlasti člena 19(7) Uredbe,
         ob upoštevanju naslednjega:
         
                     (1)
                  
                  
                     Izvedbena uredba Komisije (EU) št. 1191/2014 (2) določa obliko in način predložitve poročila iz člena 19 Uredbe (EU) št. 517/2014.
                  
               
                     (2)
                  
                  
                     Uredba (EU) št. 517/2014 določa, da se proizvajalcem ali uvoznikom, ki dajejo fluorirane ogljikovodike na trg Unije, dodelijo letne kvote, da bi se doseglo postopno zmanjševanje fluoriranih ogljikovodikov. Navedene kvote za proizvajalce in uvoznike se izračunajo na podlagi referenčnih vrednosti, ki jih določi Komisija na podlagi letnega povprečja količin fluoriranih ogljikovodikov, ki jih proizvajalci ali uvozniki v skladu s členom 19 Uredbe (EU) št. 517/2014 sporočajo od 1. januarja 2015 v skladu s Prilogo V k navedeni uredbi.
                  
               
                     (3)
                  
                  
                     Ker je Združeno kraljestvo 29. marca 2017 uradno sporočilo svojo namero, da zapusti Unijo, se bosta v skladu s členom 50 Pogodbe o Evropski uniji Pogodbi za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet po dogovoru z Združenim kraljestvom ne sklene, da se to obdobje podaljša. Zato se Uredba (EU) št. 517/2014 brez poseganja v določbe sporazuma o izstopu uporablja le, dokler ne preneha članstvo Združenega kraljestva v Evropski uniji.
                  
               
                     (4)
                  
                  
                     Glede na uradno obvestilo Združenega kraljestva v skladu s členom 50 Pogodbe o Evropski uniji je pomembno zagotoviti, da so na voljo točni podatki v zvezi z dajanjem na trg fluoriranih ogljikovodikov v Uniji po izstopu Združenega kraljestva zaradi ponovnega izračunavanja referenčnih vrednosti v skladu s členom 16(3) Uredbe (EU) št. 517/2014, ki naj bi se izvedlo v letu 2020.
                  
               
                     (5)
                  
                  
                     Prilogo k Izvedbeni uredbi (EU) št. 1191/2014 bi bilo zato treba spremeniti, da se omogoči ločitev količin fluoriranih ogljikovodikov, ki se dajejo na trg v Združenem kraljestvu, od tistih, ki se dajejo na trg v Uniji 27 držav članic.
                  
               
                     (6)
                  
                  
                     Vendar je ločevanje podatkov o poročanju glede fluoriranih ogljikovodikov, ki so bili dani na trg Združenega kraljestva oziroma na trg Unije 27 držav članic potrebno le takrat, ko se zakonodaja Unije ne bo več uporabljala za Združeno kraljestvo in v njem. Zato je sprememba Izvedbene uredbe (EU) št. 1191/2014 potrebna le za poročanje podatkov za koledarsko leto 2018 in do vključno tistega leta, ko bo Združeno kraljestvo izstopilo iz Unije ter bo pravo Unije prenehalo veljati za Združeno kraljestvo in v njem.
                  
               
                     (7)
                  
                  
                     Da bi se ločena obveznost poročanja uporabila za poročanje podatkov za koledarsko leto 2018, ko bo treba podatke predložiti do 31. marca 2019, bi morala sprememba obveznosti začeti veljati in se uporabljati pred tem datumom. Za vsa nadaljnja leta bi moral biti rok za sporočanje podatkov 31. marec.
                  
               
                     (8)
                  
                  
                     Količine fluoriranih ogljikovodikov, ki so bile dane na trg Združenega kraljestva in jih je treba sporočiti v skladu s Prilogo k temu izvedbenem aktu, bi morale pomeniti tiste količine, ki so bile prvič dane na trg Združenega kraljestva.
                  
               
                     (9)
                  
                  
                     Ukrepi iz te uredbe so v skladu z mnenjem odbora, ustanovljenega s členom 24(1) Uredbe (EU) št. 517/2014 –
                  
               SPREJELA NASLEDNJO UREDBO:
         
            Člen 1
            Priloga k Izvedbeni uredbi (EU) št. 1191/2014 se spremeni v skladu s Prilogo k tej uredbi.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 14. decembra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 150, 20.5.2014, str. 195.
         
            (2)  Izvedbena uredba Komisije (EU) št. 1191/2014 z dne 30. oktobra 2014 o določitvi oblike in načina predložitve poročil iz člena 19 Uredbe (EU) št. 517/2014 Evropskega parlamenta in Sveta o fluoriranih toplogrednih plinih (UL L 318, 5.11.2014, str. 5)
      
      
         
            PRILOGA
            Prilogi k Izvedbeni uredbi (EU) št. 1191/2014 se doda naslednji oddelek 13a:
            
               „Oddelek 13a: Izpolnijo proizvajalci in uvozniki plinov – člen 19(1) Uredbe (EU) št. 517/2014 in točke 1(a) do 1(d); točke 2(a), 2(b) in 2(d) ter 3(a) in 3(b) Priloge VII k Uredbi (EU) št. 517/2014.
               
               Prvič se uporablja za poročanje o dejavnostih, ki so bile izvedene v letu 2018 (najpozneje do 31. marca 2019) in do vključno tistega leta, v katerem se bo pravo Unije prenehalo uporabljati za Združeno kraljestvo.
               Količine se morajo sporočiti v metričnih tonah na tri decimalna mesta natančno, in sicer za vsak posamezen plin iz oddelka 1 Priloge I k Uredbi (EU) št. 517/2014, ali za zmesi, ki vsebujejo vsaj enega od navedenih plinov, ali za vsak plin ali zmes, ki ga vsebujejo predhodno mešani polioli.
               
                            
                        
                        
                           
                              SAMODEJNO IZRAČUNANE KOLIČINE
                           
                        
                        
                           OPOMBE
                        
                     
                           13aA
                        
                        
                           Količina fluoriranih ogljikovodikov, fizično danih na trg, razen izvzetih uporab
                        
                        
                           13aA = 4M – Vsota izvzetih uporab iz oddelka 5 (5A – 5F)
                        
                      
                        
                           
                              INFORMACIJE, KI JIH JE TREBA SPOROČITI
                           
                        
                     
                           13aB
                        
                        
                           od tega: količina, ki je prvič dana na trg Združenega kraljestva
                        
                        
                           Količine, dane na trg Združenega kraljestva, ki so bile naknadno dobavljene Uniji (brez Združenega kraljestva) v razsutem stanju, se ne vključijo.
                           Količine, dobavljene na trg Združenega kraljestva v razsutem stanju, ki so bile predhodno dane na trg Unije (brez Združenega kraljestva) se vključijo.
                        
                      
                        
                           
                              SAMODEJNO IZRAČUNANE KOLIČINE
                           
                        
                     
                           13aC
                        
                        
                           od tega: količina, dana na trg Unije, brez Združenega kraljestva
                        
                        
                           13aC = 13aA – 13aB“